รัฐบาลไทย-ข่าวทำเนียบรัฐบาล-พม. จัดงานวันผู้สูงอายุแห่งชาติ ปี 2561 พร้อมชูแนวคิด “เตรียมพร้อมทุกวัย สู่สังคมผู้สูงอายุยุคใหม่ที่มั่นคง”
วันพฤหัสบดีที่ 5 เมษายน 2561
พม. จัดงานวันผู้สูงอายุแห่งชาติ ปี 2561 พร้อมชูแนวคิด “เตรียมพร้อมทุกวัย สู่สังคมผู้สูงอายุยุคใหม่ที่มั่นคง”
พม. จัดงานวันผู้สูงอายุแห่งชาติ ปี 2561 พร้อมชูแนวคิด “เตรียมพร้อมทุกวัย สู่สังคมผู้สูงอายุยุคใหม่ที่มั่นคง”
วันนี้ (5 เม.ย. 61) เวลา 10.00 น. ที่ห้องแกรนด์ไดมอนด์ บอลรูม อิมแพ็ค เมืองทองธานี จังหวัดนนทบุรีพลเอก ฉัตรชัย สาริกัลยะ รองนายกรัฐมนตรีเป็นประธานเปิดงาน "วันผู้สูงอายุแห่งชาติ ประจําปี 2561” ภายใต้แนวคิด "เตรียมพร้อมทุกวัย สู่สังคมผู้สูงอายุยุคใหม่ที่มั่นคง” พร้อมกล่าวปาฐกถาพิเศษ อีกทั้งมอบโล่ประกาศเกียรติคุณผู้สูงอายุแห่งชาติ พ.ศ. 2561 รวมทั้งผู้บริจาคเบี้ยยังชีพผู้สูงอายุ ผู้ชนะการแข่งขันกรีฑาและเปตองผู้สูงอายุไทย ผู้ชนะการประกวดคลิปวีดิโอ และผู้ชนะการประกวดสุนทรพจน์ โดยมีพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ให้การต้อนรับ โดยมีคณะผู้บริหารกระทรวง พม. ผู้แทนจากหน่วยงานภาครัฐ ภาคเอกชน เด็ก เยาวชน และสื่อมวลชน จํานวน 900 คน เข้าร่วมงาน
รัฐบาลได้ตระหนักถึงคุณค่าและความสําคัญของผู้สูงอายุ โดยได้มอบหมายกระทรวงการพัฒนาสังคมและความมั่นคงของมนุษย์ (พม.) โดยกรมกิจการผู้สูงอายุ (ผส.) เป็นกลไกสําคัญในการขับเคลื่อนนโยบายในการดําเนินงานด้านผู้สูงอายุร่วมกับหน่วยงานภาคีเครือข่ายภาครัฐ ภาคเอกชน และภาคประชาสังคม ตามแนวทางประชารัฐ เพื่อเตรียมความพร้อมสู่การเป็นสังคมสูงอายุ อาทิ การจ้างงานผู้สูงอายุพร้อมลดหย่อนภาษีให้แก่สถานประกอบการ การสร้างที่พักอาศัยพร้อมสินเชื่อที่อยู่อาศัยสําหรับผู้สูงอายุ การบูรณาการระบบบําเหน็จบํานาญเพื่อผู้สูงอายุ การให้สิทธิประโยชน์ทางภาษีแก่ภาคเอกชนที่ประกอบการเกี่ยวกับการจัดสถานที่ดูแลผู้สูงอายุ และการส่งเสริมการประกอบอาชีพที่เกี่ยวข้องกับการดูแลผู้สูงอายุ รวมถึงการจัดระบบสวัสดิการ และการดูแลผู้สูงอายุ เพื่อสร้างความมั่นคงในการดํารงชีวิตสู่การเป็นสังคมผู้สูงอายุอย่างมีคุณภาพ
สืบเนื่องจากมติคณะรัฐมนตรีเมื่อวันที่ 14 ธันวาคม 2525 กําหนดให้วันที่ 13 เมษายนของทุกปี เป็นวันผู้สูงอายุแห่งชาติ กระทรวง พม. โดย ผส. ได้ดําเนินการจัดงานวันผู้สูงอายุแห่งชาติเป็นประจําทุกปี ตั้งแต่ปี 2526 สําหรับในปี 2561 ได้ร่วมกับคณะกรรมการผู้สูงอายุแห่งชาติ กําหนดจัดงานในวันพฤหัสบดีที่ 5 เมษายน 2561 ณ ห้องแกรนด์ไดมอนด์บอลรูม อิมแพ็ค เมืองทองธานี จังหวัดนนทบุรี ภายใต้แนวคิด "เตรียมพร้อมทุกวัย สู่สังคมผู้สูงอายุยุคใหม่ที่มั่นคง” เพื่อรณรงค์ให้ประชาชน หน่วยงานภาคีเครือข่ายทุกภาคส่วน ได้ตระหนักถึงคุณค่าและความสําคัญของการเตรียมความพร้อมด้านต่างๆ ของคนทุกวัยก่อนเข้าสู่การเป็นประชากรสูงอายุที่มีคุณภาพในอนาคต โดยที่ผ่านมา กระทรวง พม. มีการดําเนินมาตรการที่สําคัญ อาทิ 1) การจ้างงานผู้สูงอายุ 2) มาตรการการสร้างที่พักอาศัยสําหรับผู้สูงอายุ 3) มาตรการสินเชื่อที่อยู่อาศัยสําหรับผู้สูงอายุ (Reverse Mortgage) และ 4) มาตรการการบูรณาการระบบบําเหน็จบํานาญ อีกทั้งได้ดําเนินการโครงการ "ผู้สูงอายุไทย ก้าวไกล ไทยแลนด์ 4.0” ซึ่งได้ดําเนินการอย่างครอบคลุมทุกมิติที่สําคัญสําหรับผู้สูงอายุ ได้แก่ นวัตกรรมการส่งเสริมศักยภาพภูมิปัญญา นวัตกรรมทางการเงิน เพื่อเตรียมการสําหรับผู้สูงอายุ นวัตกรรมเมืองที่เป็นมิตรกับผู้สูงอายุ นวัตกรรมอาหารและเครื่องดื่มสําหรับผู้สูงอายุ การบริการดูแลสุขภาพผู้สูงอายุที่บ้าน แฟชั่นของผู้สูงอายุ และการเปิดตัว Gold Application "เมนูสิทธิผู้สูงอายุ”
สําหรับกิจกรรมสําคัญภายในงานครั้งนี้ ประกอบด้วย 1) การมอบรางวัลให้แก่ผู้สูงอายุแห่งชาติ ประจําปี 2561 2) การมอบรางวัลให้แก่ผู้บริจาคเบี้ยยังชีพผู้สูงอายุ ผู้ชนะการแข่งขันกรีฑาและเปตองผู้สูงอายุ ผู้ชนะการประกวดคลิปวีดิโอ และการประกวดสุนทรพจน์นักเรียน ตามอรรถบท "เตรียมพร้อมทุกวัย สู่สังคมผู้สูงอายุยุคใหม่ที่มั่นคง” รวมจํานวนทั้งสิ้น17 รางวัล 3) การกล่าวปาฐกถาพิเศษ โดย พลเอกฉัตรชัย สาริกัลยะ รองนายกรัฐมนตรี 4) เวทีเสวนาทางวิชาการ หัวข้อ "เตรียมพร้อมทุกวัย สู่สังคมผู้สูงอายุยุคใหม่ที่มั่นคง”และ 5) การแสดงนิทรรศการและนวัตกรรมสําหรับผู้สูงอายุ 5 โซน ได้แก่ โซนสุขภาพดี โซนมีงานทําโซนนวัตกรรมสร้างสรรค์ โซนเรียนรู้สังคม โซนมั่นคงในชีวิต ซึ่งเกิดจากความร่วมมือจากหน่วยงานภาคีเครือข่าย อาทิ กระทรวงสาธารณสุข กระทรวงแรงงาน กระทรวง วิทยาศาสตร์และเทคโนโลยี สภาผู้สูงอายุแห่งประเทศไทย เป็นต้น